Daniel Toft Jakobsen (S), 2013-05-16:
Vores normale ordfører for forskning og videregående uddannelser er desværre forhindret i at være her i dag, så derfor er det mig, der læser talen op.
For Socialdemokraterne handler handicappolitik om, at alle mennesker skal have lige muligheder og rettigheder, for alle mennesker rummer ressourcer og kompetencer, også selv om vi har forskellige udgangspunkter.
Derfor deler vi selvfølgelig også forslagsstillernes ønske om at sikre, at alle studerende – også de, der har funktionsnedsættelser eller kronisk sygdom – skal have de bedst mulige forudsætninger for at tage en videregående uddannelse.
Sådan skal det være.
Den SU-reform, der nu er indgået af et bredt flertal af Folketingets partier, skal understøtte, at de studerende på de videregående uddannelser kommer bedre igennem deres studier og bliver lidt tidligere færdig.
Det gælder også for studerende med handicap eller kronisk sygdom.
Når det er sagt, ønsker vi naturligvis ikke, at vilkårene for studerende med et handicap eller en kronisk sygdom utilsigtet bliver ændret.
Derfor har vi med aftalen åbnet for, at den enkelte studerende kan søge om dispensation fra kravet om obligatorisk tilmelding til fag og prøver, der svarer til et fuldt studieår, hvis der foreligger usædvanlige forhold.
Vi har også åbnet for, at det er muligt at få dispensation fra reglerne om, at den studerende skal påbegynde sit studium senest 2 år efter opnåelsen af adgangsgivende eksamensbevis for at få de ekstra 12 måneders SU-klip.
Det er betinget af, at ansøgeren eksempelvis på grund af særlige forhold i tilknytning til et handicap ikke har haft mulighed for at påbegynde en videregående uddannelse inden for de 2 år efter opnåelsen af adgangsgivende eksamensbevis.
Vi er med andre ord opmærksomme på den problemstilling, som forslagsstillerne rejser med beslutningsforslaget her, når vi strammer kravene til alle studerendes studieaktivitet.
Samtidig er det grundlæggende sådan, at studerende på SU forudsættes at kunne gennemføre deres studier på almindelige SU-vilkår.
Det betyder, at studerende med funktionsnedsættelser, som har behov for helt særligt tilrettelagte studieforløb, som udgangspunkt ikke hører til i SU-systemet.
Har man helt særlige behov, der skal tages hånd om, kan den enkelte studerende søge hjælp eller revalidering hos kommunen, hvor der tages udgangspunkt i den enkeltes konkrete situation og behov.
Det ændres der ikke på med regeringens forslag til SU-reform.
Samtidig er der mange gode muligheder for ekstra støtte inden for det nuværende SU-system til studerende med handicap, der studerer på almindelige vilkår.
Det er muligheder, der har til formål at sikre, at studerende med handicap sidestilles med deres medstuderende.
Det er eksempelvis SU-handicaptillægsordningen, som kompenserer de handicappede studerende, der ikke kan tage et studiejob, og ligestiller dem økonomisk med deres medstuderende, som kan tage et arbejde ved siden af studierne.
Det ændrer SU-reformen ikke på.
Studerende med handicap har også mulighed for at søge om specialpædagogisk støtte såsom studiestøttetimer, støttepersonsordning, it-hjælpemidler og ergonomiske hjælpemidler.
Hvis man har en funktionsnedsættelse, der gør, at man ikke kan gå til eksamen på samme vilkår som ens medstuderende, er det muligt at få dispensation fra de fastsatte eksamensbestemmelser i studieordningen i form af forlænget eksamenstid, brug af særlige hjælpemidler eller andet.
Jeg vil gerne her til sidst understrege, at det er vigtigt for Socialdemokraterne, at alle har mulighed for at tage en god og relevant uddannelse, også når det kræver lidt ekstra.
Vi er af den opfattelse, at der inden for vores SU-system, også med de ændringer, der sker med SU-reformen, allerede er mange gode muligheder, der tager hånd om studerende med handicap.
Socialdemokraterne støtter derfor ikke forslaget.